b'\n_START_ARTICLE_\nPintura al pastel\n_START_PARAGRAPH_\nLa t\xc3\xa8cnica de pintura al pastel consisteix en la utilitzaci\xc3\xb3 d\'unes barres de colors similars als guixos escolars, per\xc3\xb2 que se\'n diferencien perqu\xc3\xa8 els pastel s\xc3\xb3n pigments en pols, barrejats amb prou goma o resina per aglutinar-los. D\'aquesta manera, s\'aconsegueixen colors lluminosos, intensos i ben saturats._NEWLINE_\xc3\x89s una t\xc3\xa8cnica de les anomenades seques, ja que, a difer\xc3\xa8ncia de la pintura a l\'oli o l\'aquarel\xc2\xb7la, no s\'utilitza cap dissolvent i s\'aplica directament sobre la superf\xc3\xadcie de treball. Com a suport, \xc3\xa9s com\xc3\xba utilitzar paper de bona qualitat de bon gramatge, de color neutre no blanc i de lleugera rugositat, encara que la t\xc3\xa8cnica \xc3\xa9s prou vers\xc3\xa0til perqu\xc3\xa8 es pugui usar sobre altres superf\xc3\xadcies._NEWLINE_\xc3\x89s una t\xc3\xa8cnica c\xc3\xb2moda, generalment r\xc3\xa0pida i que permet realitzar correccions amb gran facilitat, ra\xc3\xb3 per la qual \xc3\xa9s escollida per molts artistes.\n_START_SECTION_\nPastel en la hist\xc3\xb2ria de l\'art\n_START_PARAGRAPH_\nAquest mitj\xc3\xa0, el va mencionar per primera vegada Leonardo da Vinci el 1495._NEWLINE_Aquesta t\xc3\xa8cnica es va inventar, probablement, a Fran\xc3\xa7a i It\xc3\xa0lia a finals del segle\xc2\xa0xvi, encara que la va usar ja Leonardo da Vinci gr\xc3\xa0cies a l\'impuls de Jean Perr\xc3\xa9al._NEWLINE_El pastel va con\xc3\xa8ixer la seva edat d\'or en el segle\xc2\xa0xvii, en qu\xc3\xa8 els seus colors francs i la seva capacitat per a reproduir fidelment els teixits, les textures i les llums el van fer inseparable de l\'art del retrat. Va ser utilitzat per nombrosos pintors com Charles Le Brun, Robert Nanteuil o Joseph Vivien._NEWLINE_En el segle\xc2\xa0xviii el pastel va con\xc3\xa8ixer la seva apoteosi. Era el mitj\xc3\xa0 de moda per a pintar retrats, i se solia usar en una t\xc3\xa8cnica mixta amb guaix. Els pintors Maurice Quentin de La Tour i Rosalba Carriera s\xc3\xb3n especialment ben coneguts per la seva t\xc3\xa8cnica al pastel. Quentin de La Tour va ser conegut com el "pr\xc3\xadncep dels pastelistes"; va fer servir un m\xc3\xa8tode de fixaci\xc3\xb3 del pastel avui en dia desaparegut. Els retrats de Jean Baptiste Simeon Chardin (1699-1779) i bodegons s\xc3\xb3n encara molt admirats. Tant Chardin com Jean-Baptiste Perronneau i Jean-\xc3\x89tienne Liotard van explotar altres vies m\xc3\xa9s espont\xc3\xa0nies o intimistes. El pastel, s\xc3\xadmbol de la gr\xc3\xa0cia de l\'antic r\xc3\xa8gim, va caure en des\xc3\xbas despr\xc3\xa9s de la Revoluci\xc3\xb3 en benefici del neoclassicisme i de la pintura a l\'oli._NEWLINE_Encara que el pastel no ha tornat mai a recobrar aquest lloc dins del m\xc3\xb3n art\xc3\xadstic, el van continuar utilitzant, de manera destacada impressionistes (Edgar Degas) i els nab\xc3\xads (\xc3\x89douard Vuillard)._NEWLINE_Mary Cassatt va presentar l\'impressionisme i el pastel als seus amics a Filad\xc3\xa8lfia i Washington, i d\'aqu\xc3\xad va entrar aquesta t\xc3\xa8cnica als Estats Units, on el pastel es va usar nom\xc3\xa9s de manera ocasional en els retrats. Aix\xc3\xb2 no obstant, a finals del segle\xc2\xa0xix el pastel, com l\'aquarel\xc2\xb7la, es va fer m\xc3\xa9s popular. El 1885, es va fundar la Society of Painters in Pastel (\'Societat de pintors al pastel\')._NEWLINE_La pintura al pastel es va fer popular en l\'art modern a causa de l\'\xc3\xa0mplia gamma de colors brillants que t\xc3\xa9 aquest mitj\xc3\xa0.'